Klaus Iohannis, politicianul care se bucură de cea mai mare încredere printre români, cu o cotă în creștere față de anul trecut / Președintele este urmat de Gabriela Firea, Victor Ponta și Dacian Cioloș

Conform ultimului sondaj INSCOP realizat în perioada 21 ianuarie – 5 februarie 2019, la comanda Fundației Konrad Adenauer, topul încrederii în personalitățile politice este condus de președintele Klaus Iohannis, urmat de Gabriela Firea și Victor Ponta.

Încrederea în președintele Klaus Iohannis se situează la un nivel de 39,5% încredere multă și foarte multă, înregistrând o creștere de aproape 5 procente, comparativ cu luna noiembrie 2018.

Pe locul al doilea în clasamentul încrederii se situează Gabriela Firea cu 23,9%, în scădere față de luna noiembrie 2018 (când era cotată cu 26,2% încredere multă și foarte multă), urmată de Victor Ponta cu 23,7%. Președintele Pro România înregistrează o creștere de 2,5 procente.

Urmează Dacian Cioloș care câștigă 2,3 procente față de luna noiembrie 2018, ajungând la 22,5% încredere multă și foarte multă, probabil și ca urmare a expunerii mediatice crescute generate de înființarea PLUS și formarea alianței cu USR. Președintele Senatului, Călin Popescu Tăriceanu, contabilizează 22,4% încredere multă și foarte multă în ianuarie, în ușoară creștere față de 21,9% în noiembrie.

Președintele PNL Ludovic Orban este cotat cu 16,1% încredere multă și foarte multă, față de 14,5% în noiembrie 2018. Urmează președintele PSD, Liviu Dragnea cu 12,6% ( față de 11,6% în noiembrie), Președintele USR, Dan Barna cu 10,7% (în creștere cu 3,7 procente față de noiembrie 2018) și Traian Băsescu cu 10% încredere multă și foarte multă (față de 8,3% în noiembrie 2018).

Premierul Viorica Dăncilă scade la 9,5% încredere multă și foarte multă (față de 10,8% în noiembrie 2018). Ea este urmată de Ion Iliescu cu 8,8% (față de 10% în noiembrie 2018), Kelemen Hunor (7,6% față de 4,6%) și Eugen Tomac (cu 6,4% față de 5,4%).

Cele mai importante creșteri ale nivelului încrederii comparativ cu datele de la finalul anului trecut le înregistrează președintele Klaus Iohannis, liderul USR, Dan Barna și liderul Pro România, Victor Ponta. Scăderi ale încrederii comparativ cu datele de la finalul anului trecut le înregistrează Gabriela Firea, Viorica Dăncilă și Ion Iliescu.

”Încrederea într-o personalitate politică” este un indicator mai riguros, comparativ cu alți indicatori generali precum ”părerea favorabilă/defavorabilă”, reflectând un nivel de exigență a evaluării semnificativ mai mare, atunci când respondenții sunt solicitați să se raporteze în mod direct la o personalitate politică și la activitatea acesteia.

Sondajul INSCOP Research a fost realizat în perioada 21 ianuarie – 5 februarie 2019, la comanda Fundației Konrad Adenauer, pe baza unui chestionar aplicat de operatorii de interviu la domiciliul respondenţilor. Volumul eșantionaului, de tip multi-stratificat, probabilistic, a fost de 1080 persoane, reprezentativ pentru populația neinstituționalizată a României, cu vârsta de 18 ani și peste. Eroarea maximă admisă a datelor este de ± 3%, la un grad de încredere de 95%.